《题林盘所学民家藏温日观葡萄》
明代·许伯旅

张颠草书天下雄，醉笔往往惊群公。
温师作画亦若是，我知画与书法通。
葡萄何来自西极，枝蔓连云引千尺。
世间画者谁最高，温师自有葡萄癖。
当时豪贵争邀迎，掉头辄走呼不应。
酒酣耳热清兴发，挥洒始觉通神灵。
东家雪练西家帛，布地待师师不惜。
芒鞋踏墨云海翻，满把骊珠轻一掷。
百年画意谁见之，破幅萧条今尚遗。
心垢都除入清净，不尔妙悟何能为。
忆我携书客淮右，大官都送葡萄酒。
寒香压露春瓮深，风味江南未曾有。
林君对此心忉忉，谓余亦种葡萄苗。
何当酿酒二千斛，愁来一饮三百瓢。

作者简介：浙江黄岩人，一说泉溪人，字廷慎。洪武初由选贡官刑科给事中。以诗名，时称许少杜。尝谓写诗之法可言，法之意不可言。上士用法，得法之意，中士守法，得法之似。有《介石集》。